钦定古今图书集成/明伦汇编/官常典/第062卷 > 乐陵王茂
## 钦定古今图书集成/明伦汇编/官常典/第062卷 > 乐陵王茂

按《三国魏志》本传：宋姬生乐陵王茂，建安二十二年，
封万岁亭侯，二十三年改封平舆侯。黄初三年进爵，
徙封乘氏公，七年徙封中丘。茂性傲佷，少无宠于太
祖，及文帝世，又独不王。太和元年，徙封聊城公，其年
为王。诏曰：“昔象之为虐至甚，而大舜犹侯之有鼻。”近
汉氏，淮南、阜陵皆为乱臣逆子，而犹或及身而复国，
或至子而锡土，有虞建之于上古，汉文、明、章行之乎
前代，斯皆敦叙亲亲之厚义也。聊城公茂，少不闲礼
教，长不务善道，先帝以为古之立诸侯也，皆命贤者，
故姬姓有未必侯者，是以独不王茂。太皇太后数以
为言。“如闻茂顷来少知，悔昔之非，欲修善将来，君子
与其进，不保其往也。”合封茂为聊城王，以慰太皇太
后下流之念。六年，改封曲阳王。正始三年，东平灵王
薨，茂称嗌痛，不肯发哀，居处出入自若。有司奏除国
土，诏削县一，户五百。五年，徙封乐陵。诏以茂租奉少，
诸子多，复所削户，又增户七百。嘉平、正元、景元中，累
增邑，并前五千户。